钦定古今图书集成/明伦汇编/官常典/第722卷 > 董公健
## 钦定古今图书集成/明伦汇编/官常典/第722卷 > 董公健

按《绍兴府志》：“公健字伯强，新昌人。宣和庚子冬，方腊
起桐庐，蔓延新昌，官吏奔窜，莫敢当。公健慷慨，率子
弟聚里中万人，驭以纪律，遂破贼，焚其寨，斩首千级，
境内复安。王师讨剡西贼，檄公健为先锋。公健藉累
胜之威，轻视贼，以数百当数千，杀获颇众。已乃王师
不进，势孤援绝。公健度事不可为，呼众语曰：‘大丈夫
宁以义死，不可以不义生’。”遂自杀，人皆叹息垂涕。赠
武功大夫、汝州团练使，官其诸子。